Winterskool vir Chatty-leerlinge weer gehou | News24
Winterskool vir Chatty-leerlinge weer gehou
Verlede jaar het Duron van Heerden van die Hoërskool Sanctor en Fredonicia Marahki, van die Hoërskool Bertram deelgeneem aan die Verenigende Gereformeerde kerk Bloemendal se "Skool by die Huis"-winterskool. Vanjaar se winterskool begin op 27 Junie en ouers word aangemoedig om hul kinders daarvoor in te skryf. FOTO: VERSKAF
DIE Verenigende Gereformeerde kerk (VGK) Bloemendal bied vanjaar sy "Skool by die Huis"-winterskool vir die vyfde agtereenvolgende jaar aan.
Ouers van leerlinge in Chatty en omliggende woonbuurte word aangemoedig om hul kinders vir dié projek te registreer.
Dr. Veonna Goliath, die projekbestuurder, sê die projek is die geesteskind van ouderling Ben Jacobs. Jacobs is in Februarie vanjaar oorlede.
"Die projek het in 2012 begin om gr. 11- en gr. 12-leerlinge in die wintervakansie in 'n veilige plek bymekaar te kry vir bykomende onderrig."
Die projek het sedertdien 'n holistiese benadering aangeneem. Vanjaar se projek bestaan uit onder meer akademiese onderrigbegeleiding, skeppende skryfwerksessies en praktiese demonstrasies van alternatiewe vir geweld, asook werksessies oor lewensvaardigheid en aanpasbaarheid.
Ander werksessies sluit in genesing deur onder meer positiewe ondersteuning aan portuurgroepe, ondernemerskap en joga- en meditasie-sessies.
Goliath is vol lof vir almal se bydraes tot die projek se sukses.
"Ons het skenkings van die Vereniging vir Staatsamptenare en die Kaap Bemagtigingstrust van die VGK se nasionale kantoor ontvang.
"Lede van ons kerkraad en gemeente dra ook mildelik by (ook met helpers) om te verseker dat die projek elke jaar suksesvol verloop.
"Die geld word aangewend om programmateriaal aan te skaf en daaglikse maaltye aan die leerlinge te voorsien," het Goliath gesê.
Die onderrigspan is personeel en studente van die NMMU, sakelui van die noordelike woonbuurte en 'n digter van Helenvale.
Alles word gratis aangebied en inskrywingsvorms is by al die hoërskole in Chatty en omliggende gebiede beskikbaar.
Die vorms is ook beskikbaar by Theresa Heydenrycht by 082 852 7556.
Die projek word op 26 Junie om 5nm. by die VGK Bloemendal bekend gestel. Die projek begin 'n dag later om 8vm. by die Bethvale Primêre Skool en duur tot 6 Julie.